IEA ชี้น้ำมันยังล้นตลาดปีนี้ ขณะโอเปกวืดทำข้อตกลงลดกำลังการผลิต
IEA ชี้น้ำมันยังล้นตลาดปีนี้ ขณะโอเปกวืดทำข้อตกลงลดกำลังการผลิต
9 ก.พ. 2559

สำนักงานพลังงานสากล (IEA) เปิดเผยว่า ภาวะน้ำมันล้นตลาดจะยังคงอยู่ต่อไปในปีนี้ ขณะที่กลุ่มประเทศผู้ส่งออกน้ำมัน (โอเปก) ไม่มีแนวโน้มที่จะบรรลุข้อตกลงปรับลดกำลังการผลิตร่วมกับผู้ผลิตน้ำมันนอกกลุ่ม
อุปสงค์น้ำมันโลกที่อ่อนแอ,การผลิตน้ำมันมากขึ้นจากอิรัก อิหร่าน และซาอุดิอาระเบีย, แนวโน้มที่ริบหรี่ของการบรรลุข้อตกลงลดกำลังการผลิตน้ำมันของโอเปก, การแข็งค่าของดอลลาร์ รวมทั้งการผลิตน้ำมันจากสหรัฐที่ลดลงไม่มาก จะเป็นปัจจัยส่งผลให้ตลาดโลกยังคงเผชิญภาวะน้ำมันล้นตลาดต่อไป
ถึงแม้ IEA ไม่คาดว่าราคาน้ำมันจะทรุดตัวลงแตะระดับ 10 ดอลลาร์/บาร์เรล แต่ทางสำนักงานก็ไม่คาดเช่นกันว่าราคาน้ำมันจะสามารถดีดตัวขึ้นจากระดับปัจจุบันได้มากนัก      
IEA ปรับลดคาดการณ์การขยายตัวของอุปสงค์น้ำมันในปีนี้ ซึ่งขณะนี้อยู่ที่ระดับ 1.17 ล้านบาร์เรล/วัน หลังจากแตะระดับสูงสุดในรอบ 5 ปีที่ 1.6 ล้านบาร์เรลในปีที่แล้ว
นอกจากนี้ IEA ปรับลดคาดการณ์การผลิตน้ำมันดิบของโอเปกในปีนี้ลง 1 แสนบาร์เรล/วัน สู่ระดับ 31.7 ล้านบาร์เรล/วัน ซึ่งตัวเลขดังกล่าวต่ำกว่าผลผลิตน้ำมันในเดือนม.ค.ของโอเปกที่ระดับ 32.63 ล้านบาร์เรล/วัน
IEA ระบุว่า อุปทานน้ำมันจะยังคงสูงกว่าอุปสงค์ตลอดทั้งปีนี้ และคาดว่าปริมาณน้ำมันจากผู้ผลิตนอกกลุ่มโอเปกจะลดลงเพียง 0.6 ล้านบาร์เรล/วันในปีนี้ ขณะเดียวกัน IEA มองว่าดอลลาร์จะยังคงแข็งค่า และจะเป็นปัจจัยกดดันราคาน้ำมันต่อไปในปีนี้
 